b"\n_START_ARTICLE_\nCastell de Rocafort de Vallbona\n_START_SECTION_\nHist\xc3\xb2ria\n_START_PARAGRAPH_\nEl terme de Rocafort apareix esmentat per primera vegada en una escriptura del 1164, en qu\xc3\xa8 Berenguer Arnau d'Anglesola ced\xc3\xad a la seva filla Berenguera i el seu marit Guillem de Cervera el castell i la vila de Verd\xc3\xba. En les afrontacions del castell de Verd\xc3\xba se cita el terme de Rocafort. L'indret fou organitzat des del segle XI, ja que la parr\xc3\xb2quia de Rocafort es consigna en una relaci\xc3\xb3 de parr\xc3\xb2quies del bisbat de Vic de la segona meitat del segle XI. El 1173 Bernat Taravat (de Tarabau?) i la seva muller Saurina donen, en cap\xc3\xadtols matrimonials a la seva filla San\xc3\xa7a i Guillem del Mor, el seu marit, la fortalesa naixent i la meitat del terme. El 1209, Dalmau de Timor ven tots els drets dominicals sobre el castell i la vila a l\xe2\x80\x99abadessa de Santa Maria de Vallbona de les Monges per 2.200 sous barcelonesos. Durant el segle XIII, l'abadessa de Vallbona adquir\xc3\xad progressivament el domini total del terme. _NEWLINE_Hi ha documentaci\xc3\xb3 del 1227 sobre el terme de Rocafort de Vallbona i el seu castell. El 5 de mar\xc3\xa7 del 1285 l'abadessa va comprar a Bernat de Rocafort el lloc i el castell de Rocafort amb tots els seus feus, b\xc3\xa9ns i pertinences. En el fogatjament dels anys 1365-1370, es diu que el \xc2\xablloc de Rochafort\xc2\xbb era de l'abadessa de Vallbona. Tot i aix\xc3\xb2, la pertinen\xc3\xa7a de Rocafort a la baronia de Vallbona fou discutida en un plet el 1633, que la batllia general de Catalunya resolgu\xc3\xa9  favor del monestir que tingu\xc3\xa9 en tingu\xc3\xa9 la propietat fins a l'abolici\xc3\xb3 dels senyorius jurisdiccionals al segle XIX.\n_START_SECTION_\nArquitectura\n_START_PARAGRAPH_\nEl castell de Rocafort es troba constru\xc3\xaft sobre un perfil roc\xc3\xb3s. A la part baixa es fonamenta el castell, que t\xc3\xa9 l'aparen\xc3\xa7a d'una casa nobili\xc3\xa0ria pr\xc3\xb2pia del segle XV-XVI. L'aparell permet distingir les diferents etapes constructives, ja que s\xc3\xb3n f\xc3\xa0cilment diferenciables a simple vista. \xc3\x89s una fa\xc3\xa7ana emmarcada lateralment per grans masses rocoses. A la part dreta de l'entrada hi ha una gran roca sobre la qual es troba una gran cambra. La porta de mig punt \xc3\xa9s d'arc de mig punt dovellat. A l'interior de la roca hi ha una cisterna excavada._NEWLINE_Cal considerar d'\xc3\xa8poca rom\xc3\xa0nica nom\xc3\xa9s les filades que veiem a la banda nord que fan pensar en un edifici de planta allargada, potser adaptada a la forma de la roca."